钦定古今图书集成/方舆汇编/边裔典/第041卷 > 《十洲记》 > 宋
## 钦定古今图书集成/方舆汇编/边裔典/第041卷 > 《十洲记》 > 宋

### 太宗太平兴国六年诏渤海琰府王助讨契丹

按《宋史太宗本纪》云云，　按《渤海传》，“渤海本高丽之
别种，唐高宗平高丽，徙其人居中国。则天万岁通天
中，契丹攻陷营府，高丽别种大祚荣走保辽东，睿宗
以为忽汗州都督，封渤海郡王，因自称渤海国，并有
扶馀、肃慎等十馀国，历唐、梁、后唐，朝贡不绝。后唐天
成初，为契丹阿保机攻扶馀城，下之，改扶馀为东丹
府”，命其子突欲留兵镇之。阿保机死，渤海王复攻扶
馀，不能克。历长兴、清泰，遣使朝贡。周显德初，其酋豪
崔乌斯等三十人来归。其后隔绝，不能通中国。太平
兴国四年，太宗平晋阳，移兵幽州，其酋帅大鸾河率
小校李勋等十六人、部族三百骑来降，以鸾河为渤
海都指挥使。六年，赐乌舍城、浮渝府、渤海琰府王诏
曰：“朕纂绍丕构，奄有四海，普天之下，罔不率俾。矧太
原封域，国之保障，顷因窃据，遂相承袭，倚辽为援，历
世逋诛。朕前岁亲提锐旅，尽护诸将，拔并门之孤垒，
断匈奴之右臂，眷言吊伐，以苏黔黎。蠢兹北戎，非理
构怨，辄肆荐食，犯我封略。一昨出师逆击，斩获甚众，
今欲鼓行深入，席卷长驱，焚其龙庭，大歼丑类。素闻
尔国密迩寇仇，迫于吞并，力不能制，因而服属，困于
率割。当灵旗破敌之际，是邻邦雪愤之日，所宜尽出
族帐，佐予兵锋。俟其翦灭，沛然封赏。幽蓟土宇，复归
中原，朔漠之外，悉以相与，勖乃协力，朕不食言。”时将
大举征契丹，故降是诏谕旨。九年春，宴大明殿，因召
大鸾河慰抚久之。上谓殿前都校刘延翰曰：“鸾河，渤
海豪帅，束身归我，嘉其忠顺。夫夷落之俗，以驰骋为
乐，候高秋戒候，当与骏马数十匹，令出郊游猎，以遂
其性。”因以缗钱十万并酒赐之。